CELEX: 62012CN0179
Language: ro
Date: 2012-04-16 00:00:00
Title: Cauza C-179/12 P: Recurs introdus la 16 aprilie 2012 de The Dow Chemical Company împotriva Hotărârii Tribunalului (Camera a șaptea) din 2 februarie 2012 în cauza T-77/08, The Dow Chemical Company/Comisia Europeană

23.6.2012   
            
            
               RO
            
            
               Jurnalul Oficial al Uniunii Europene
            
            
               C 184/5
            
         Recurs introdus la 16 aprilie 2012 de The Dow Chemical Company împotriva Hotărârii Tribunalului (Camera a șaptea) din 2 februarie 2012 în cauza T-77/08, The Dow Chemical Company/Comisia Europeană
   (Cauza C-179/12 P)
   2012/C 184/09
   Limba de procedură: engleza
   
      Părțile
   
   
      Recurentă: The Dow Chemical Company (reprezentanți: D. Schroeder și R. Polley, Rechtsanwälte)
   
      Cealaltă parte în proces: Comisia Europeană
   
      Concluziile recurentei
   
   Recurenta solicită Curții:
   
               —
            
            
               anularea Hotărârii Tribunalului în cauza T-77/08 în măsura în care prin aceasta se respinge acțiunea în anulare a Deciziei Comisiei din 5 decembrie 2007 (cazul COMP/38.629), astfel cum a fost modificată prin Decizia C(2008) 2974 final a Comisiei din 23 iunie 2008, în ceea ce o privește pe recurentă;
            
         
               —
            
            
               anularea Deciziei Comisiei din 5 decembrie 2007, cazul COMP/38.629, astfel cum a fost modificată prin Decizia C(2008) 2974 final a Comisiei din 23 iunie 2008, în ceea ce o privește pe recurentă;
            
         
               —
            
            
               în subsidiar, anularea Hotărârii Tribunalului în cauza T-77/08 în măsura în care prin aceasta se respinge cererea recurentei de a se reduce substanțial amenda care i-a fost aplicată;
            
         
               —
            
            
               reducerea substanțială a amenzii care i-a fost aplicată;
            
         
               —
            
            
               obligarea Comisiei la plata către Dow Chemical Company a cheltuielilor de judecată și a altor cheltuieli aferente prezentei cauze; și
            
         
               —
            
            
               adoptarea oricăror alte măsuri pe care Curtea le consideră adecvate.
            
         
      Motivele și principalele argumente
   
   În recurs se invocă două motive. Potrivit primului motiv, Tribunalul a săvârșit o eroare de drept în ceea ce privește stabilirea răspunderii pentru încălcare în sarcina recurentei. Întrucât recurenta nu a exercitat o influență decisivă asupra DuPont Dow Elastomers (DDE), o asociere în participațiune cu EI du Pont de Nemours and Company, aceasta nu a participat la încălcarea săvârșită de DDE. Tribunalul a săvârșit o eroare de drept prin interpretarea eronată a conceptelor relaționate „entitate economică unică”, „întreprindere unică” și „exercitarea influenței decisive”. Potrivit celui de al doilea motiv, Tribunalul a săvârșit o eroare de drept în ceea ce privește majorarea amenzii recurentei cu 10 % pentru a garanta un efect descurajator suficient. Tribunalul a săvârșit o eroare de drept reținând că Comisia nu a încălcat principiul egalității de tratament în această privință.